অমিতাভ বচ্চন আর নেই। আকস্মিক হৃদরোগে আক্রান্ত হয়ে পৃথিবীর মায়া কাটিয়ে তিনি পাড়ি দিয়েছেন পরলোকে। শুধু তা-ই নয়, তাঁর পুত্র অভিনেতা অভিষেক বচ্চন তাঁর সৎকার কার্যও সমাধা করে ফেলেছেন। অসুস্থ হয়ে পড়ার পরে বিগ বি-কে তড়িঘড়ি নিয়ে যাওয়া হয়েছিল মুম্বইয়ের ব্রিচ ক্যান্ডি হাসপাতালে। ডাক্তারেরা অনেক চেষ্টা করেন মহানায়ককে সুস্থ করে তোলার। কিন্তু কোনও চেষ্টাই কাজে আসেনি। অজস্র ভক্তের সমস্ত প্রার্থনাকে ব্যর্থ করে এই মহান অভিনেতা ঢলে পড়েছেন মৃত্যুর কোলে। 
আরও পড়ুন.... 
প্রথমবার অমিতাভ বচ্চনের বিষয়ে মুখ খুললেন ঋষি কপূর 
নীল বিকিনিতে নভ্যা। অস্বস্তিতে বচ্চন পরিবার। দেখুন সেই ভাইরাল হওয়া ছবি
আচমকা এমন দুঃসংবাদ যদি বিশ্বাস না হয়, তা হলে প্রমাণ হিসেবে রইল উপরের ছবি। এখানে স্পষ্টই দেখা যাচ্ছে অমিতাভের মৃতদেহ শায়িত রয়েছে। পাশে দেখা যাচ্ছে, বাবার মৃতদেহ হাসপাতাল থেকে বার করে নিয়ে যাচ্ছেন পুত্র অভিষেক। তা হলে আর সন্দেহের কারণ কী?
কী বলছেন? ছবি দেখার পরেও ঠিক বিশ্বাস করা যাচ্ছে না খবরটা? যাবেই বা কী করে, পুরো খবরটাই যে ভুয়ো। কিন্তু এই খবরই কিছুকাল আগে একেবারে ঝড় তুলে দিয়েছিল সোশ্যাল মিডিয়ায়। অমিতাভের মৃত্যুসংবাদ একেবারে আগুনের মতো ছড়িয়ে পড়ে হোয়াটস অ্যাপ, ফেসবুক, টুইটার মারফত। সঙ্গে প্রচার পেতে থাকে উপরের ছবিটি। এই খবরে ভেঙে গিয়েছিল লক্ষ লক্ষ বচ্চন-ভক্তের হৃদয়। বচ্চন পরিবারের নিকটজনেরা সরাসরি বচ্চনদের বাড়িতে ফোন করেই অমিতাভের শারীরিক কুশল সম্পর্কে খোঁজ নিতে শুরু করেন। বচ্চন পরিবারের তরফে জানানো হয়, একেবারে বহাল তবিয়তে রয়েছেন সিনিয়র বচ্চন। আলাদা ভাবে কোনও রকম অসুস্থতাও নেই তাঁর শরীরে। তিনি পুরো সুস্থ।
তা হলে কী ভাবে রটল এমন অদ্ভুত গুজব? অমিতাভের মৃতদেহের ছবিটিরই বা রহস্য কী? ছবিটি, বলা বাহুল্য, কোনও ভাবেই অমিতাভের মৃতদেহের হতে পারে না। তবে এটি যথার্থই অমিতাভের ছবি। ছবিটির বাঁ দিকে যেখানে অমিতাভকে শায়িত অবস্থায় দেখা যাচ্ছে, সেটি আসলে ২০০৫ সালে তোলা। সেই সময়ে পেটের ব্যথার কারণে দিল্লির এসকর্টস হাসপাতালে ভর্তি হয়েছিলেন অমিতাভ।

 দিল্লির এসকর্টস হাসপাতালে অমিতাভ, ২০০৫
সেই সময়েই ছবিটি তোলা হয়। এর পর ২০০৮-এ আবার পেটের ব্যথা নিয়ে মুম্বইয়ের লীলাবতী হাসপাতালে ভর্তি হতে হয় বিগ বি-কে। সেই সময়ে হাসপাতালে তাঁর সঙ্গে গিয়েছিলেন অভিষেক। ডান দিকের অভিষেকের ছবিটি সেই হসপিটাল-ভিজিটের সময়েই তোলা।

মুম্বইয়ের লীলাবতী হাসপাতালে অভিষেকের সঙ্গে, ২০০৮
যারা গুজব ছড়িয়েছিল, তারা আলাদা আলাদা সময়ে তোলা এই দু’টো ছবিকে জুড়ে একটি নতুন ছবি দাঁড় করায়, যেটি অমিতাভের মৃত্যু সংক্রান্ত গুজবের সঙ্গে দিব্যি খাপ খেয়ে যেতে পারে। 

হোয়াটস অ্যাপের সেই মেসেজ
কেন এই গুজব ছড়ানো হয়, সেই প্রশ্নের অবশ্য উত্তর নেই কোনও। গুজব-রটনাকারীদের কাজই অকারণ গুজব ছড়ানো। তবে এই ধরনের মিথ্যে রটনার শিকার অবশ্য অমিতাভ এর আগেও হয়েছেন। এমনকী মাঝে রটে গিয়েছিল, অমিতাভের পুত্রবধূ ঐশ্বর্যাও নাকি আত্মহত্যা করতে গিয়ে কোনওক্রমে বেঁচে গিয়েছেন। পরে জানা যায়, সবটাই মিথ্যে। বর্ষীয়ান অভিনেতা দিলীপ কুমারের মৃত্যুসংবাদও মাঝেমধ্যেই রটতে দেখা গিয়েছে। এই সমস্ত অশোভন এবং মিথ্যে গুজব-ছড়ানো মানুষদের বিরুদ্ধে প্রশাসন কড়া ব্যবস্থা নিক, এই দাবি তুলছেন সত্যপ্রিয় মানুষজন।